BRATISLAVA. Dávať v lige sto bodov si košické basketbalistky zvykli už dávno. Predsa len suverénnych deväť titulov za sebou je jasným dôkazom. V stredu však predsa len prežili aj pre ne neobvyklý zápas.
To, že Popradu nastrieľali 124 bodov, nie je až taký prekvapujúci fakt ako to, že súperky im dokázali dať len trinásť.
Tréner Good Angels Maroš Kováčik neskrýval vo svojom hodnotení rozčarovanie a sám priznal, že až takýto rozdiel neočakával.
Radšej mohli trénovať
"Vedeli sme, že Poprad má mladý tím, ale toto bolo ďaleko za očakávaniami. Zápas nám nič nedal a jediné, čo som robil, bolo to, že som sa na konci modlil, aby sa nám nikto náhodou nezranil."
Mladý kouč priznal, že Popradčaniek mu bolo ľúto, ale rozdiel piatich tried bol až markantný. "Viac by nám prospelo, keby sme hrali proti sebe tréningový zápas. Poprad by mal s týmto kádrom problém aj v prvej lige," dodal Kováčik.
Jeho tím síce začal stavom 2:2, ale celkovo povolil súperkám streliť v prvom polčase len štyri body.
Tréner Popradu Ľuboslav Kovalský priznal, že podobný priebeh zápasu očakával, keďže nemohol pricestovať do Košíc ani s tým najlepším, čo mal.
Poprad vstúpil do extraligy len s výberom junioriek a kadetiek, zranili sa mu však štyri kľúčové hráčky, ktoré boli aj v juniorských reprezentáciách. V Košiciach nastúpil tím, ktorý nemal vekový priemer ani osemnásť rokov.
Nehrávali ani v juniorskej lige
"Dievčatá, ktoré včera nastúpili, poriadne nehrávali v juniorskej lige, nie ešte v extralige. V zápase odohrali všetky viac ako v minulých rokoch dohromady, preto som rád aj za tých trinásť bodov."
Kovalský hovoril, že klub by mal problémy s kádrom vyriešiť v najbližších týždňoch, keď sa má posilniť.
"Sme pripravení prežiť v tomto zložení ešte najbližšie dva zápasy, čiže proti Ružomberku to bude podobné. Na druhej strane Good Angels sú úplne iná liga ako ostatné tímy. Svedčí o tom aj prehra Ružomberka, ktorý má štyri reprezentantky a legionárky, o štyridsať bodov na Veľkej cene Košíc."